Castor et Pollux
Castor et Pollux (Graece Κάστωρ καὶ Πολυδεύκης) sive Gemini seu Dioscuri (Διόσκοροι seu Διόσκουροι, 'Iovis pueri'), in mythologia Graeca et Romana, fuerunt filii gemini Ledae et fratres Helenae Troianae. Pater Pollucis fuit Iuppiter deus, sed pater Castoris fuit Tyndareus homo, quapropter hic mortalis fuit, ille tamen immortalis. Castore autem mortuo, Pollux ab Iove poscit ut cum fratre immortalitatem suam partiat. Dioscuri a Romanis habebantur custodes viatorum et nautarum. Aevo Christiano, officia eorum in cultu populari ad Sanctos Cosmam et Damianum ascribebantur.